Jens Joel (S), 2013-05-30:
Tak for det, og tak til Enhedslisten for endnu en gang at rejse spørgsmålet om den sociale beskyttelse i EU.
Det er også helt afgørende for os, at EU-samarbejdet foregår på ordentlige vilkår.
Vi har brug for samhandel og fri bevægelighed for arbejdstagerne, men for Socialdemokraterne er det selvfølgelig helt afgørende, at den samhandel, det samarbejde og den frie bevægelighed aldrig fører til uretfærdig konkurrence og løndumping.
Vi vil ikke acceptere et EU, hvor vi eksempelvis konkurrerer på at sænke lønningerne og fjerne sikkerheden på arbejdspladserne.
Derfor har vi også fra første dag efter regeringsskiftet sat massivt ind på at bekæmpe den sociale dumping – et arbejde, vi i øvrigt i overvejende grad har lavet sammen med Enhedslisten – og dagens forslag, som handler om at indføre en social protokol i EU's traktater, er jo et krav, kan man sige, hvilket der også er blevet gjort opmærksom på, der har været rejst bl.a. af den europæiske og den danske fagforening, og som har mange støtter rundtomkring.
Desværre har forslaget også rigtig mange modstandere, ikke mindst blandt nogle af de borgerlige regeringer rundtomkring i Europa, som mener, at EU's sociale dimension er en hindring for vækst.
Derfor er det i Socialdemokraternes øjne faktisk langt vigtigere at sætte ind nu mod den ulige konkurrence og løndumping, der foregår i dag.
Sagen er, at når man kigger på EU's regler, så er der rigtig mange af dem, som faktisk på papiret ser fornuftige nok ud.
Problemet er alt for ofte, at de regler, vi har, rent faktisk ikke bliver overholdt.
Og det skal de i fremtiden.
Modsat i VKO-tiden, hvor der ikke blev gjort noget, har vi jo faktisk for alvor, også sammen med Enhedslisten, taget fat på en markant styrkelse af kontrollen fra SKAT, politi og arbejdstilsyn, vi har givet bedre muligheder for at udstede bøder på stedet, når man opdager problemer på arbejdspladserne, bedre kontrol med udenlandske virksomheders skattebetaling og aktivitet i hjemlandet, kontrol på landevejene og højere bøder til de chauffører og vognmænd, der ødelægger det danske transporterhverv, og endelig f.eks. klausuler i forbindelse med offentlige udbud, så vi sikrer danske løn- og arbejdsvilkår, og så vi sikrer, at vi får langt flere lærlinge, end vi har i dag.
Men vi har også en opgave i EU, som det har været nævnt flere gange, nemlig omkring det her håndhævelsesdirektiv.
Der er ikke et flertal, og jeg er heller ikke sikker på, at vi ville kunne få et særlig fornuftigt direktiv, hvis vi åbnede udstationeringsdirektivet, men der er heldigvis en større og større erkendelse i Bruxelles af, at vi bliver nødt til at håndhæve det direktiv, vi har, langt bedre, så vi får bedre muligheder for kontrol og samarbejde over landegrænserne om rent faktisk at leve op til de regler, vi har i dag.
EU har bragt os mange arbejdspladser, megen vækst og eksempelvis et bedre miljø, men EU-samarbejdet og den frie bevægelighed må selvfølgelig aldrig betyde, at der konkurreres på dårlige lønninger og manglende sikkerhed.
Vi støtter ikke beslutningsforslaget, som det ligger i dag, og det gør vi ikke ud fra den betragtning, som også har været fremført flere gange, nemlig at vi sætter ind dér, hvor vi tror det er realistisk at opnå nogle resultater på kort sigt, og det er netop ved at bekæmpe den sociale dumping, sådan set både i Bruxelles i forhold til håndhævelsesdirektivet og herhjemme i forhold til det, vi har lavet i gentagne finanslove og andet sammen med Enhedslisten.
Vi er godt på vej, men vi er langtfra færdige, og jeg skulle hilse og sige fra Det Radikale Venstre, at de er dækket ind af denne tale, så jeg tager også spørgsmål til dem, ha ha!